Anexa nr. 9

**Evaluarea de serviciu a polițiștilor**

**CAPITOLUL I**

**Metodologia privind evaluarea de serviciu a polițiștilor**

***Secțiunea 1***

***Dispoziții introductive***

**Art. 1.** – Prezenta metodologie instituie norme juridice referitoare la evaluarea activității profesionale individuale și a conduitei polițiștilor, denumită evaluare de serviciu.

**Art. 2.** – (1) Rezultatele evaluării de serviciu a polițiștilor se consemnează în formularul de evaluare de serviciu, al cărui model este prevăzut în Anexa nr. 20.

(2) În situația în care în perioada prevăzută la art. 26 alin. (1) din Legea nr. 360/2002 privind Statutul polițistului, cu modificările și completările ulterioare se întocmesc mai multe evaluări de serviciu parțiale, se completează *fișa sintetică cu evaluările parțiale de serviciu şi calificativul final,* al cărui model este prevăzut în Anexa nr. 21.

(3) Pentru personalul didactic de predare, precum și pentru personalul didactic auxiliar, evaluarea de serviciu se poate realiza potrivit procedurilor stabilite pentru aceste categorii de personal prin norme specifice stabilite la nivel național.

(4) Indicatorii de performanță pentru evaluarea performanțelor profesionale individuale și a conduitei personalului didactic universitar de predare al Academiei de Poliție „Alexandru Ioan Cuza” se stabilesc, potrivit prevederilor legale, de către senatul instituției de învățământ superior.

***Secțiunea a 2-a***

***Evaluarea de serviciu a polițiștilor***

*§1. Dispoziții generale cu privire la evaluarea de serviciu a polițiștilor*

**Art. 3.** – Situațiile în care se întocmește evaluare de serviciu, anuală sau, după caz, parțială, sunt stabilite la art. 26 dinLegea nr. 360/2002 privind Statutul polițistului, cu modificările și completările ulterioare.

**Art. 4.** – (1) Activitatea de evaluare de serviciu este o obligație de serviciu a șefilor stabiliți în conformitate cu prevederile art. 262 din Legea nr. 360/2002 privind Statutul polițistului, cu modificările și completările ulterioare, care poartă întreaga răspundere pentru obiectivitatea realizării acesteia.

(2) În vederea realizării unei evaluări cât mai complete și corecte a polițiștilor, șefii unităților, precum și șefii structurilor de resurse umane din cadrul acestora, au obligația să asigure continuitatea cunoașterii activității, conduitei și potențialului de dezvoltare profesională a polițiștilor din subordine, respectiv a polițiștilor din unitățile pentru care asigură gestiunea resurselor umane.

**Art. 5.** – Șefii unităților, respectiv prefecții, înalții funcționari publici și demnitarii din MAI care au polițiști în subordine, iau măsuri ca în perioada 01-31 decembrie, respectiv 01-30 septembrie în situația în care au în subordine polițiști cu statut de personalul didactic și didactic auxiliar, să se desfășoare următoarele activități de pregătire a evaluării anuale de serviciu:

a) emiterea dispoziției/ordinului de zi privind organizarea și desfășurarea activității de evaluare de serviciu anuală a polițiștilor;

b) instruirea personalului care participă la activitatea de evaluare de serviciu a polițiștilor subordonați;

c) difuzarea formularelor de evaluare de serviciu a polițiștilor.

**Art. 6.** – Rezultatele evaluării de serviciu susțin activitatea de:

a) luare a deciziilor privind avansarea în gradul profesional următor;

b) stabilire a obiectivelor profesionale de perspectivă și planificare a carierei;

c) identificare a nevoilor de formare profesională continuă;

d) validare a programelor de recrutare, selecție, încadrare, formare profesională continuă;

e) înlesnire a dialogului dintre șef și subordonat în vederea creșterii performanței profesionale;

f) acordare a unor drepturi stabilite de actele normative în vigoare.

**Art. 7.** – (1) Calificativele care se acordă polițiștilor la evaluarea de serviciu sunt:

a) foarte bine FB

b) bine B

c) satisfăcător S

d) nesatisfăcător NS

(2) Rezultatele evaluărilor de serviciu obținute de polițiștii care au efectuat misiuni în străinătate în cadrul unor forțe/structuri multinaționale/au fost detașați la instituții/organisme ale Uniunii Europene, INTERPOL ori la alte instituții/organisme internaționale, la evaluările de serviciu, se echivalează potrivit dispozițiilor stabilite în prezenta anexă.

(3) Calificativele obținute la evaluările de serviciu de polițiștii delegați sau detașați la instituții sau autorități publice din afara MAI, de polițiștii prevăzuți la art. 2 alin. (3), precum și de polițiștii proveniți din rândul cadrelor militare mutate din instituții militare sau transferate din instituțiile din sistemul de apărare, ordine publică și siguranță națională, se echivalează potrivit prevederilor Capitolului III.

*§2. Etapele realizării evaluării de serviciu a polițiștilor*

**Art. 8. –** (1) În vederea realizării evaluării de serviciu anuală sau parțială se parcurg următoarele etape:

a) completarea datelor de identificare din formularul de evaluare de serviciu, prevăzut în Anexa nr. 18;

b) stabilirea, de către șeful care, potrivit prevederilor art. 262 din Legea nr. 360/2002 privind Statutul polițistului, cu modificările și completările ulterioare, are competență de întocmire a evaluării de serviciu a polițistului, a indicatorilor de evaluare specifici postului, pentru criteriului de evaluare „modul de îndeplinire a sarcinilor, îndatoririlor și responsabilităților înscrise în fișa postului”, în baza atribuțiilor cuprinse în fișa postului, potrivit frecvenței și importanței sarcinilor și atribuțiilor îndeplinite în perioada evaluată, și înscrierea lor în formularul evaluării de serviciu;

c) planificarea și desfășurarea, de către șeful care are competență de întocmire a evaluării de serviciu a polițistului, a interviului de evaluare realizat potrivit Anexei nr. 22, precum și consemnarea în formularul de evaluare de serviciu a unor date și informații culese în această etapă, respectiv a factorilor care au afectat performanța polițistului, solicitările polițistului apreciat, precum și confirmarea studiilor și a programelor de formare profesională continuă pe care le-a absolvit/la care a participat polițistul;

d) acordarea, de către șeful care are competență de întocmire a evaluării de serviciu, a punctajului pentru fiecare criteriu/indicator de evaluare, calcularea punctajului mediu, a punctajului ponderat, precum și a punctajului general, respectiv a calificativului general rezultat, care este propus pentru aprobare; înscrierea constatărilor și concluziilor sintetice, raportat la modul de îndeplinire a criteriilor și indicatorilor de evaluare, precum și a aprecierii potențialului de dezvoltare profesională și a propunerilor privind evoluția profesională, potrivit prevederilor din Anexa nr. 18; transmiterea formularului de evaluare de serviciu completat persoanei cu competență de aprobare a evaluării de serviciu, potrivit prevederilor art. 262 din Legea nr. 360/2002 privind Statutul polițistului, cu modificările și completările ulterioare;

e) analiza, de către șeful care are competență de aprobare a evaluării de serviciu a polițistului, a modului de apreciere realizat de șeful care are competență de întocmire a evaluării, acordarea calificativului general și înscrierea concluziilor și recomandărilor și cu privire la polițistul evaluat în formularul de evaluare de serviciu; modificarea punctajelor acordate de șeful care a întocmit evaluarea și, după caz, a calificativului general propus de către acesta, în situația în care apreciază că aceasta nu corespunde realității, potrivit Îndrumarului de completare a formularului de evaluare de serviciu a polițiștilor, prevăzut în Anexa nr. 23; transmiterea formularului de evaluare de serviciu completat către șeful care a întocmit evaluarea de serviciu;

f) comunicarea, de către șeful care a întocmit evaluarea de serviciu, a rezultatului evaluării și prezentarea formularului de evaluare de serviciu în vederea luării la cunoștință de către polițistul evaluat, în termen de cel mult 5 zile lucrătoare de la data aprobării; în situația în care polițistul evaluat nu poate lua cunoștință de rezultatele evaluării de serviciu formularul de evaluare de serviciu aprobat se păstrează la șeful care a întocmit evaluarea de serviciu, până la data la care încetează situația care a condus la imposibilitatea aducerii la cunoștință a rezultatului evaluării.

g) transmiterea, de către șeful care a întocmit evaluarea de serviciu, după încheierea termenului legal în care polițistul evaluat poate formula contestație, a formularului de evaluare de serviciu aprobat, la structura de resurse umane care gestionează dosarul de personal al polițistului evaluat.

(2) În situația în care ministrul afacerilor interne este șeful care are, potrivit legii, competența de întocmire a evaluării de serviciu a polițistului, se desfășoară activitățile prevăzute la alin. (1) lit. a) – d) și f) - g), calificativul general propus fiind calificativul general aprobat.

(3) Polițistului care în perioada evaluată a fost trimis să urmeze programe de formare profesională continuă i se iau în considerare rezultatele activității desfășurată în această perioadă la evaluarea de serviciu.

(4) În situația în care au fost întocmite mai multe evaluări de serviciu parțiale, șeful care are competență de întocmire a evaluării de serviciu anuale are obligația de a completa, după finalizarea evaluării de serviciu parțiale *fișa sintetică cu evaluările parțiale de serviciu şi calificativul final,* prevăzută în Anexa nr. 21, potrivit Îndrumarului de întocmire a formularului de evaluare de serviciu a polițiștilor, prevăzut în Anexa nr. 23.

(5) Polițistul nemulțumit de rezultatul evaluării de serviciu poate formula contestație în condițiile art. 264 alin. (2) și (3) din Legea nr. 360/2002 privind Statutul polițistului, cu modificările și completările ulterioare.

***Secțiunea a 3-a***

***Prevederi cu privire la modul de soluționare a contestației***

**Art. 9.** – (1) În situația în care polițistul evaluat a formulat contestație cu privire la rezultatul evaluării de serviciu, șeful care a aprobat evaluarea de serviciu, transmite contestația șefului ierarhic superior, însoțită de formularul de evaluare de serviciu a polițistului și fișa postului acestuia.

(2) Șeful ierarhic superior nominalizează comisia de soluționare a contestației, denumită în continuare *comisie*, în conformitate cu prevederile art. 264 alin. (6) din Legea nr. 360/2002 privind Statutul polițistului, cu modificările și completările ulterioare, stabilind totodată și cine este șeful acesteia.

(3) Comisia verifică dacă termenul legal de depunere a contestației a fost respectat, precum și dacă sunt prezentate motivele contestării și argumente corespunzătoare.

(4) În cazul în care se constată formularea contestației cu respectarea condițiilor prevăzute la alin. (3), comisia solicită persoanei care a întocmit evaluarea de serviciu și persoanei care a aprobat-o să întocmească în termen de 3 zile lucrătoare un raport care să cuprindă motivația corespunzătoare a propunerii/acordării punctajelor și calificativelor contestate.

(5) Cercetarea contestației se realizează pe baza datelor înscrise în formularul de evaluare de serviciu, fișei postului polițistului evaluat, rapoartelor prevăzute la alin. (4), a interviului realizat de comisie cu polițistul care a contestat rezultatul evaluării și, dacă este cazul, cu persoanele care au întocmit/aprobat evaluarea, precum și a oricăror documente în baza cărora comisia își poate formula un punct de vedere obiectiv asupra activității profesionale și conduitei avute în perioada evaluată de polițistul care a contestat rezultatul evaluării.

(6) Contestația se soluționează în termenul prevăzut la art. 264 alin. (6) din Legea nr. 360/2002 privind Statutul polițistului, cu modificările și completările ulterioare, iar rezultatul cercetării se consemnează într-un proces-verbal și constă în una din următoarele soluții:

a) respingerea contestației ca tardiv formulată;

b) respingerea contestației ca nemotivată;

c) respingerea contestației ca neîntemeiată și menținerea rezultatului evaluării de serviciu;

d) admiterea contestației cu precizarea noului calificativ care urmează să fie trecut în formularul de evaluare.

(7) Procesul-verbal prevăzut la alin. (6), împreună cu documentele prevăzute la alin. (5), se prezintă șefului care a desemnat comisia.

(8) O copie a procesului-verbal întocmit de comisie, precum și formularul de evaluare de serviciu, se transmit polițistului care a contestat rezultatul evaluării în vederea luării la cunoștință, pe bază de semnătură.

(9) Documentele întocmite în urma verificărilor se clasează la structura care asigură gestiunea resurselor umane pentru unitatea din care face parte polițistul evaluat, iar formularul de evaluare și o copie a procesului-verbal se introduc în dosarul personal al celui în cauză.

**CAPITOLUL II**

**Analiza activității de evaluare anuală de serviciu a polițiștilor**

**Art. 10.** – (1) În termen de 15 zile de la finalizarea activității de evaluare anuală de serviciu la nivelul fiecărei unități MAI se analizează modul în care aceasta s-a desfășurat.

(2) Raportul privind rezultatele activității de evaluare de serviciu anuală a polițiștilor, situația statistică privind calificativele acordate, tabelul nominal cu personalul evaluat cu calificativul „necorespunzător” și măsurile propuse, se întocmește și se transmite inspectoratelor generale/similare în termen de 5 zile de la finalizarea activității prevăzute la alin. (1).

(3) Raportul privind rezultatele activității de evaluare de serviciu anuală a polițiștilor/cadrelor militare, situația statistică privind calificativele acordate, tabelul nominal cu personalul evaluat cu calificativul „nesatisfăcător” și măsurile propuse, întocmit la nivelul inspectoratelor generale/similare, al direcțiilor generale/direcților/similare din aparatul central al MAI, precum și al altor unități subordonate MAI, se transmite la DGMRU în termen de 10 zile de la finalizarea activității prevăzute la alin. (2).

**Art. 11.** – La finalizarea activităților prevăzute la art. 10 alin. (3), în prima ședință a Colegiului MAI, DGMRU prezintă Raportul cu rezultatele activității de evaluare anuală a polițiștilor la nivelul MAI și măsurile propuse.

**Art. 12.** – (1) Formularele prevăzute de Anexele nr. 20 și 21 se asigură de către inspectoratele generale/similare pentru unitățile subordonate, de către DGMRU pentru unitățile din aparatul central al MAI și subordonate acestora, precum și de unitățile aflate în subordinea/coordonarea MAI.

(2) Formularele de evaluare pentru personal didactic și didactic auxiliar se asigură de către conducerea instituțiilor de învățământ ale MAI.

(3) Formularul pentru evaluarea de serviciu a personalului poate fi completat și în format electronic.

**CAPITOLUL III**

**Echivalarea calificativelor obținute la evaluările de serviciu de polițiștii delegați sau detașați la instituții sau autorități publice din afara MAI, de polițiștii prevăzuți la art. 2 alin. (3), precum și de polițiștii care provin din rândul cadrelor militare mutate din instituții militare sau transferate din instituțiile din sistemul de apărare, ordine publică și siguranță națională**

**Art. 13.** – (1) Polițiștilor delegați sau detașați la instituții sau autorități publice din afara MAI**,** precum și celor prevăzuți la art. 2 alin. (3) li se echivalează calificativul obținut la evaluarea de serviciu cu unul din calificativele echivalente prevăzute la art. 7 alin. (1), în situația în care sistemul de evaluare a performanțelor profesionale aplicat polițistului de către evaluatorul din cadrul instituției/autorității publice unde este delegat/detașat polițistul cuprinde un număr identic de calificative de evaluare, precum și o semnificație similară.

(2) În situația polițiștilor delegați/detașați la instituții sau autorități publice din afara MAI în care se aplică un sistem de evaluare a performanțelor profesionale care cuprinde un număr diferit de calificative de evaluare sau/și o semnificație diferită față de cele/cea aplicabile/aplicabilă polițiștilor, unitatea în care aceștia sunt încadrați solicită instituției sau autorității publice la care sunt detașați/delegați procedura de evaluare a performanțelor profesionale individuale, precum și formularele în baza cărora se realizează evaluarea/aprecierea acestora.

(3) Procedurile și formularele de evaluare a performanțelor profesionale individuale, obținute în condițiile alin. (2) se transmit, după caz, inspectoratului general/similar în situația polițiștilor încadrați într-o unitate subordonată acestuia, respectiv DGMRU în situația polițiștilor încadrați în unitățile aparatului central și subordonate acestora, precum și în celelalte unități subordonate MAI, în vederea emiterii dispoziției de echivalare a evaluărilor obținute de polițiștii detașați/delegați la instituții sau autorități publice din afara MAI, care se comunică unităților în care sunt încadrați polițiștii.

(4) În situația polițiștilor/cadrelor militare prevăzuți la art. 2 alin. (3), în cazul în care se aplică un sistem de evaluare a performanțelor profesionale care cuprinde un număr diferit de calificative de evaluare sau/și o semnificație diferită față de cele/cea aplicabile/aplicabilă polițiștilor/cadrelor militare, echivalarea calificativelor obținute la evaluările de serviciu se realizează potrivit metodologiei de echivalare emisă de către instituțiile de învățământ ale MAI.

**Art. 14.** – (1) Polițiștilor proveniți din rândul cadrelor militare mutate sau transferate de la instituții militare, cărora li s-a aplicat sistemul de evaluare de serviciu pentru cadrele militare în activitate, li se echivalează calificativul obținut la evaluarea de serviciu, pentru ultimele patru evaluări anuale de serviciu, după caz, prin aplicarea unei corecții de 0,66 la punctajul general aprobat și transformarea punctajului general astfel calculat într-unul din calificativele prevăzute la art. 7 alin. (1).

(2) Polițiștilor mutați la instituții militare, pe funcții cărora li se aplică statutul cadrelor militare, li se echivalează rezultatul evaluării de serviciu obținut în calitate de polițist, pentru perioada în care calificativul este necesar pentru luarea unor măsuri referitoare la evoluția în cariera profesională, prin aplicarea unei corecții de 1,25 la punctajul general aprobat și transformarea punctajului general astfel calculat în calificativ general, potrivit sistemului de evaluare de serviciu pentru cadrele militare în activitate.

 (3) Rezultatele obținute se consemnează cu două zecimale după virgulă, fără rotunjire.

 **Art. 15.** – Echivalarea calificativelor rezultate în urma aplicării dispozițiilor prezentului capitol se realizează prin act administrativ emis potrivit competențelor.

**CAPITOLUL IV**

**Echivalarea rezultatelor obținute de polițiștii care au efectuat misiuni în străinătate în cadrul unor forțe/structuri multinaționale/au fost detașați la instituții/organisme ale Uniunii Europene, INTERPOL ori la alte instituții/organisme internaționale, la evaluările de serviciu, cu calificativele prevăzute la art. 7 alin. (1)**

***Secțiunea 1***

***Dispoziții generale***

**Art. 16.** – (1) Organizare și desfășurare a activității de echivalare a rezultatelor obținute de polițiștii care au efectuat misiuni în străinătate în cadrul unor forțe/structuri multinaționale/au fost detașați la instituții/organisme ale Uniunii Europene, INTERPOL ori la alte instituții/organisme internaționale, la evaluările de serviciu, pentru activitatea desfășurată în cadrul acestora, cu calificativele prevăzute la art. 7 alin. (1) se realizează potrivit dispozițiilor prezentului capitol.

(2) Echivalarea asigură transpunerea și corelarea în mod unitar, corect și echitabil a calificativelor, punctajelor și a celorlalte categorii de rezultate finale ale evaluării performanțelor profesionale individuale acordate polițiștilor în cadrul misiunilor în străinătate.

***Secțiunea a 2-a***

***Dispoziții cu privire la echivalarea rezultatelor obținute la evaluările de serviciu de polițiștii care au efectuat misiuni în străinătate în cadrul unor forțe/structuri multinaționale/au fost detașați la instituții/organisme ale Uniunii Europene, INTERPOL ori la alte instituții/organisme internaționale***

*§1. Informarea personalului MAI la plecarea în misiune cu privire la responsabilitățile care îi revin privind echivalarea evaluării*

**Art. 17.** – (1) La plecarea în misiune în străinătate în cadrul unor forțe/structuri multinaționale, șeful contingentului/responsabilul misiunii din România este informat de șeful inspectoratului general/similar/unității organizatoare a misiunii, după caz, prin grija structurii de relații internaționale, cu privire la prezentele dispoziții, pentru a lua cunoștință de responsabilitățile care îi revin.

(2) La data intrării în vigoare a prezentului ordin, pentru misiunile în desfășurare, Direcția generală afaceri europene, Schengen și relații internaționale, informează șeful contingentului/responsabilul misiunii din România, căruia îi revine obligația informării polițiștilor participanți la misiune.

(3) Polițiștii detașați cu acordul MAI la instituții/organisme ale Uniunii Europene, INTERPOL ori la alte instituții/organisme internaționale, sunt informați cu privire la responsabilitățile individuale care le revin, de către structura de proveniență.

*§2. Documentarea cu privire la procedura de evaluare a performanțelor profesionale individuale aplicabilă pe timpul misiunii/detașării*

**Art. 18.** – (1) La începerea misiunii, șeful contingentului/responsabilul misiunii din România solicită reprezentanților misiunii internaționale documentul oficial care cuprinde procedura de evaluare a performanțelor profesionale individuale a personalului misiunii, precum și formularele de evaluare/apreciere, în baza cărora se va realiza evaluarea/aprecierea polițiștilor.

(2) Polițistul detașat, cu acordul MAI, la instituții/organisme ale Uniunii Europene, INTERPOL ori la alte instituții/organisme internaționale are obligația de a solicita reprezentanților instituției/organismului la care este detașat, procedura de evaluare a performanțelor profesionale individuale în baza căreia se va realiza evaluarea/aprecierea sa pe perioada cât va fi detașat și de a o transmite, prin intermediul Direcția generală afaceri europene, Schengen și relații internaționale, inspectoratului general/similar, respectiv DGMRU, în cazul în care polițistul detașat este încadrat în unități ale aparatului central sau subordonate acestora sau în unități subordonate MAI, pentru care DGMRU asigură gestiunea resurselor umane.

*§3. Analiza documentelor de evaluare pe timpul misiunii/detașării și întocmirea proiectului de dispoziție privind modul de echivalare a rezultatelor evaluării*

**Art. 19.** – (1) Șeful contingentului/responsabilul misiunii din România efectuează o analiză a documentelor puse la dispoziție de către reprezentanții misiunii internaționale.

(2) Pe baza analizei și a concluziilor desprinse, șeful contingentului/responsabilul misiunii din România întocmește propuneri privind modul de echivalare a calificativelor generale/finale, punctajelor ori celorlalte categorii de rezultate finale ale evaluării, care pot fi acordate în cadrul misiunii internaționale, cu calificativele prevăzute la art. 7 alin. (1).

(3) Propunerile de echivalare a rezultatelor evaluării polițiștilor care au participat la misiuni în străinătate în cadrul unor forțe/structuri multinaționale, împreună cu întreaga documentație aferentă, sunt transmise pe cale oficială inspectoratului general/similar din care face parte șeful contingentului/responsabilul misiunii din România sau, după caz, DGMRU, dacă șeful contingentului/responsabilul misiunii face parte din unități ale aparatul central sau subordonate acestora sau din alte unități subordonate MAI, pentru care DGMRU asigură gestiunea resurselor umane.

**Art. 20.** – În cazul polițiștilor detașați cu acordul MAI la instituții/organisme ale Uniunii Europene, INTERPOL ori la alte instituții/organisme internaționale, analiza documentelor și propunerilor privind modul de echivalare a calificativelor generale/finale, punctajelor ori a celorlalte categorii de rezultate finale ale evaluării care pot fi acordate pe perioada detașării, se realizează de inspectoratul general/similar, respectiv, de DGMRU, în cazul în care polițistul detașat face parte din unități ale aparatului central și subordonate acestora sau din unități subordonate MAI, pentru care DGMRU asigură gestiunea resurselor umane.

**Art. 21.** – Structura de resurse umane a inspectoratului general/similar, sau DGMRU, după caz, în urma analizei propunerilor și a documentației primite, întocmește proiectul de dispoziție privind modul de echivalare a evaluărilor obținute de polițistul care a efectuat misiuni în străinătate în cadrul unor forțe/structuri multinaționale sau a fost detașat, cu acordul MAI, la instituții/organisme ale Uniunii Europene, INTERPOL ori la alte instituții/organisme internaționale.

*§4. Aprobarea și comunicarea dispoziției de echivalare a rezultatelor evaluării polițiștilor/cadrelor militare*

**Art.** **22.** – (1) Dispoziția privind modul de echivalare a evaluărilor, pentru fiecare misiune în parte, se aprobă după cum urmează:

a) de către inspectorul general/similar al inspectoratului general/similar din care fac parte șeful contingentului/responsabilul misiunii din România/polițistul detașat la instituții/organisme ale Uniunii Europene, INTERPOL ori la alte instituții/organisme internaționale;

b) de către directorul general al DGMRU în cazul în care șeful contingentului/responsabilul misiunii din România/personalul detașat la organisme ale Uniunii Europene, INTERPOL ori la alte instituții și organisme internaționale face parte dintr-o unitate a aparatului central sau subordonată acesteia sau din alte unități subordonate MAI, pentru care DGMRU asigură gestiunea resurselor umane.

(2) Dispoziția privind modul de echivalare a evaluărilor obținute de polițiștii care au efectuat misiuni în străinătate în cadrul unor forțe/structuri multinaționale sau au fost detașați cu acordul MAI la instituții/organisme ale Uniunii Europene, INTERPOL ori la alte instituții/organisme internaționale se aprobă pentru fiecare misiune în termen de 45 de zile calendaristice de la încheierea turului de serviciu sau de la aprobarea extensiei turului de serviciu, după caz, respectiv de la încetarea detașării ori, după caz, de la primirea documentelor și propunerilor privind modul de echivalare a calificativelor generale/finale, punctajelor ori celorlalte categorii de rezultate finale ale evaluării.

**Art. 23.** – (1) Ulterior aprobării, dispoziția privind modul de echivalare a evaluărilor va fi transmisă, prin grija emitentului, tuturor structurilor MAI care au avut polițiști participanți la respectiva misiune.

(2) În baza dispoziției aprobate privind modul de echivalare a evaluărilor obținute de polițiștii care au efectuat misiuni în străinătate în cadrul unor forțe/structuri multinaționale/au fost detașați cu acordul MAI la instituții/organisme ale Uniunii Europene, INTERPOL ori la alte instituții/organisme internaționale, șefii inspectoratelor generale/similare/unităților emit acte administrative individuale de echivalare a evaluărilor pentru polițiștii din competența de numire, care se comunică polițiștilor.

**Art. 24.** – (1) Dispoziția prevăzută la art. 22, aprobată, poate fi utilizată și în alte situații în care, în urma analizei efectuate de către inspectoratul general/similar, prin structurile de resurse umane, sau de către DGMRU pentru unitățile aparatului central și subordonate acestora, precum și pentru unitățile subordonate MAI, pentru care DGMRU asigură gestiunea resurselor umane, împreună cu șeful contingentului/responsabilul misiunii din România, se constată că nu au survenit modificări în ceea ce privește sistemul de evaluare utilizat.

(2) În această situație se întocmește o notă prin care se constată aplicabilitatea dispoziției aprobată.

(3) Prevederile art. 23 se aplică în mod corespunzător.

*§5. Utilizarea calificativelor și a punctajelor acordate urmare a echivalării la evaluarea de serviciu anuală*

**Art. 25.** – În situația în care perioada pentru care polițiștii care fac obiectul prezentului capitol au fost evaluați în cadrul forțelor/structurilor multinaționale/instituțiilor/organismelor internaționale unde au fost detașați nu se suprapune cu perioada pentru care se realizează evaluarea de serviciu anuală în MAI, calificativul cu care s-a realizat echivalarea va obține și un punctaj egal cu punctajul maxim asociat calificativului dobândit, urmând ca acesta să fie utilizat la calculul punctajului final la evaluarea de serviciu anuală, potrivit prevederilor art. 7 din Anexa nr. 23.

**Observatie:**

**Cum sunt avansati in grade profesionale politistii suspendati pentru activitate sindicala si cei detasati la CNP daca nu sunt evaluati profesional?**

**Ce legatura are activitatea sindicala sau la CNP ca sa justifice o avansare in grad profesional de politist?**

**De ce sunt avansati in grade profesionale doar liderii SNPPC suspendati pentru activitate sindicala?**